Uue hooaja avasaates asub oma korterit üles vuntsima Saaremaalt pärit piloot Madis, kes ei oska tööriistadega suurt midagi peale hakata.
Uue hooaja esimeses saates asub oma korterit tuunima Saaremaalt pärit, aga endale Peetrisse korteri ostnud Madis. Tema silmapaistvaimaks sisekujundussaavutuseks on siiani lõikelaud, mida praktilise meelega korteriomaniku arvates kõlbab pappkasti peale toetada ja seda komplekti diivanilauaks nimetada. Lõikelaua-Madisest peab aga edaspidi saama Disaini-Madis, sest üürnikke praegune lahendus kindlasti ei meelita.
Ilmselgelt vajab Madis Keili ja Merlini abi, et korter välja üürimiseks tippvormi viia. 2000. aastate esimese kümnendi ehitusbuumi ajal valminud majas on ka muu sisekujundus samast ajast pärit. Kõige silmapaistvamat seina katab värv, mis esmapilgul pimestab nii Keili Sükijainenit, Merlin Miidot kui kinnisvaraekspert Julia Fermani.